钦定古今图书集成/明伦汇编/官常典/第455卷 > 文聘
## 钦定古今图书集成/明伦汇编/官常典/第455卷 > 文聘

按《魏志》本传，“聘字仲业，南阳宛人。为刘表大将，使御
北方。表死，其子琮立。太祖征荆州，琮举州降，呼聘欲
与俱。聘曰：‘聘不能全州，当待罪而已’。太祖济汉，聘乃
诣太祖。太祖问曰：‘来何迟耶’？聘曰：‘先日不能辅弼刘
荆州以奉国家。荆州虽没，常愿据守汉川，保全土境，
生不负于孤弱，死无愧于地下。而计不得已，以至于
此。实怀悲惭，无颜早见耳’。”遂歔欷流涕。太祖为之怆
然，曰：“仲业，卿真忠臣也。”厚礼待之。授聘兵，使与曹纯
追讨刘备于长阪。太祖先定荆州，江夏与吴接，民心
不安，乃以聘为江夏太守，使典北兵，委以边事，赐爵
关内侯。与乐进讨关羽于寻口有功，进封延寿亭侯，
加讨逆将军。又攻羽辎重于汉津，烧其船于荆城。文
帝践祚，进爵长安乡侯，假节，与夏侯尚围江陵，使聘
别屯沔口，止石梵自当一队。御贼有功，迁后将军，封
新野侯。孙权以五万众自围聘于石阳甚急，聘坚守
不动，权住二十馀日乃解去。聘追击破之，增邑五百
户，并前千九百户。聘在江夏数十年，有威恩，名震敌
国，贼不敢侵，分聘户邑封聘子岱为列侯，又赐聘从
子厚爵关内侯。聘薨，谥曰壮侯。岱又先亡，聘养子休
嗣。